Source: http://help-ecav.sk/clanky/55-skryte-mocnosti-rozdeluj-a-panuj-ii
Timestamp: 2019-07-16 16:31:17+00:00
Document Index: 7784034

Matched Legal Cases: ['§ 7', '§ 11', '§ 12', '§ 12', '§ 7', '§ 14']

A to je to, čo mám na mysli. Ako živý príklad uvediem vydanie Evanjelického spevníka. Jedného pekného dňa sa dozviete, že ECAV má nový Evanjelický spevník. Od kedy? Ako je to možné, že v novom spevníku je napísané, že ho schválil bohoslužobný výbor, keď tento výbor v roku 2015 vôbec nezasadal? V správe na synode 2016 to nie je zachytené. Spevník má riadne aj svoj úvod. V tom „starom“ patrí úvod bohoslužobnému výboru, v novom inému. No sú v ňom také úpravy, že keď si otvoríte „starý“ spevník a budete spievať pri niekom, kto má ten nový, tak nebudete v mnohých prípadoch spievať to isté. Spevník je bohoslužobná kniha. ECAV o bohoslužobných knihách rozhoduje prostredníctvom svojich orgánov. No na synode 2016 sa žiadny orgán ECAV k spevníku neprihlásil. Čo je nie len podozrivé – o čo a komu išlo – ale aj zaujímavé, na základe čoho bol nový spevník vydaný Tranosciom a. s. Kto dal objednávku na vydanie? Kto objednávku prijal a aj pracoval na vydaní spevníka v Tranosciu a. s.? Veď vydať spevník nie je jednoduchá vec! Má dosah na celú cirkev!
Teraz sa pozrime na výnos Osobitného senátu OS-GS-9/2014. OS GS zloženom z predsedu JUDr. Jána Martáka, sudcov doc. ThDr. Sidonie Horňanovej, PhD., JUDr. Anny Drobnej, JUDr. Dagmar Valovičovej a Ing. Miroslava Prístavku. Bola im doručená otázka, ktorú položilo predsedníctvo ZD: „či pri príprave volieb zborového farára na uprázdnené miesto zborového farára, ak zborové presbyterstvo rozhodlo 3/5 väčšinou prítomných na zasadnutí o obsadení miesta pozvaním jedného kandidáta, sa na zasadnutí presbyterstva, ktoré pripravuje voľby, hlasuje aj o konkrétnom kandidátovi, a ak áno, akou väčšinou má byť tento kandidát na zasadnutí tohto presbyterstva schválený:
Odpoveď: „Ak zborové presbyterstvo rozhodnutím 3/5 väčšiny prítomných presbyterov navrhne spôsob volieb pozvaním jedného kandidáta, zborové presbyterstvo následne rozhodne, koho konkrétne (menovite) pozve, po predchádzajúcom preskúmaní, či tento kandidát spĺňa zákonné predpoklady ustanovené pre túto funkciu, a to nadpolovičnou väčšinou prítomných presbyterov - § 7 ods. 2 CZ č. 15/1994 v z.n.p.“
Čo hovorí CZ 11/1994 v časti Príprava volieb v § 11 Voľby pripravuje zborové presbyterstvo, ktoré navrhne riešiť obsadenie miesta zborového farára: a) pozvaním jedného kandidáta; b) voľbou z viacerých kandidátov a v § 12 na návrh obsadenia funkcie zborového farára pozvaním je potrebné rozhodnutie trojpätinovej väčšiny prítomných presbyterov.
Z § 12 CZ 11/1994 vyplýva, že sa hlasuje o návrhu na obsadenie funkcie zborového farára pozvaním. Teda presbyterstvo hlasuje o spôsobe obsadenia funkcie zborového farára. Na to, aby takýto návrh bol prijatý, je potrebná 3/5 väčšina hlasov prítomných presbyterov. To je všetko, o čom sa hlasuje na tzv. kandidačnom presbyterstve. CZ 11/1994 je zákon o voľbách a ten ďalej nehovorí, že sa hlasuje o kandidátoch, či kandidátovi.
OS GS sa odvoláva pri vysvetlení na § 7 ods. 2 CZ č. 15/1994 v z.n.p. čo je rokovací poriadok (!). Ten ale upravuje rokovanie a teda spôsob prijímania uznesení. Ak by CZ 11/1994 o voľbách ukladal hlasovanie, či prijatie uznesenia, tak rokovací poriadok povie, akým spôsobom. Ak zákon o voľbách neukladá hlasovať v prípade posúdenia splnenia podmienok kandidáta, ani o kandidátovi ako takom, tak sa hlasovať nemá.
Čo hovorí zákon o podmienkach pre kandidovanie? Podmienky kandidovania sú upravené v § 14 „Za zborového farára možno kandidovať absolventa Evanjelickej bohosloveckej fakulty, ktorý je zdravotne spôsobilý pre výkon funkcie, úspešne absolvoval farársku skúšku a dostal súhlas od dištriktuálneho predsedníctva.“ Ďalej sú tam ešte odrážky, koho nemožno kandidovať. Je jasné koho možno kandidovať a koho nemožno kandidovať. Predsa hlasovanie nemôže zmeniť zákon! Každý pozvaný kandidát má právo byť volený konventom. Nemôže predsa nižší orgán, presbyterstvo cirkevného zboru, uprieť právo členom konventu voliť a tiež kandidátovi byť volený. Toto právo im dáva Ústava ECAV. A ani Osobitný senát nemá právo vydať takéto rozhodnutie, ktoré nie je v súlade s Ústavou ECAV.
Kto mal a má záujem na tom, aby takýto výrok bol na papieri? A čo ho k tomu viedlo?
Takéto veci sa dejú. Je to veľmi zvláštne.